Leevi Teissala

Leevi Teissala (s. 5. tammikuuta 2001 Turku) on suomalainen jääkiekkoilija, joka pelaa SM-liigajoukkue Turun Palloseurassa. Hän on pelipaikaltaan oikea laitahyökkääjä. Teissala laukoo oikealta.
Ura.
Seuraura.
Teissala aloitti jääkiekkoilun nelivuotiaana naantalilaisen VG-62:n luistelukoulussa. Hän siirtyi yhdeksänvuotiaana Turun Palloseuraan. Kaudella 2016–2017 Teissala voitti koko C-nuorten SM-karsintojen pistepörssin tehtyään 33 maalia ja 64 tehopistettä. Hän oli myös TPS:n paras maalintekijä. C-nuorten SM-sarjassa Teissala voitti joukkueen sisäisen piste- ja syöttöpörssin (13 syöttö- ja 17 tehopistettä). Hän voitti kauden päätteeksi C-nuorten SM-pronssia. Kaudella 2017–2018 Teissala voitti TPS:n B-nuorten sisäisen piste- ja syöttöpörssin (33 syöttö- ja 53 tehopistettä) sekä jakoi sisäisen maalipörssin voiton 20 maalillaan Aarne Intosen kanssa. Hän sijoittui koko B-nuorten SM-sarjan pistepörssin kolmannen sijan.
Toukokuussa 2019 Teissala teki 2+1-vuotisen juniorisopimuksen KooKoon SM-liigajoukkueen kanssa. Hän aloitti kauden 2019–2020 seuran A-nuorissa, kunnes lokakuun lopulla Teissala kuitenkin poistui KooKoosta ja palasi TPS:n A-nuoriin. Kaudella 2020–2021 hän jatkoi seurassa 1+1-vuotisella juniorisopimuksella. Teissala teki U20 SM-sarjan runkosarjassa 25 ottelussa 19 maalia ja 44 tehopistettä, joilla hän oli TPS:n paras pistemies ja maalintekijä. Teissala jakoi koko sarjan pistepörssin viidennen sijan Pelicansin Alexander Forslundin kanssa. Hänen piste per peli -tahtinsa (1,76) oli yli kolmasosan kaudesta pelanneista U20 SM-sarjan toiseksi paras Tapparan Jere Henrikssonin jälkeen. Teissala voitti myös TPS:n sisäisen tehotilaston lukemalla +25. Hänet valittiin kauden päätteeksi U20 SM-sarjan ensimmäiseen tähdistökentälliseen. Teissala sai tililleen ensimmäisen ja kauden ainoaksi jääneen SM-liigaottelunsa 8. tammikuuta 2021 Vaasan Sportia vastaan. Hänet merkittiin TPS:n 13. hyökkääjäksi. Teissala jäi lopulta kuitenkin ilman peliaikaa.
Kaudeksi 2021–2022 Teissala siirtyi kaksivuotisella SM-liigasopimuksella Helsingin IFK:hon. Hän sai ensimmäiset jääaikansa miesten pääsarjatasolla Mestarien liigan avauskierroksella 26. elokuuta 2021 vieraissa sveitsiläistä ZSC Lionsia vastaan. Teissala merkittiin HIFK:n 13. hyökkääjäksi. Hän sai ottelussa jääaikaa 9.01 minuuttia. Seuraavassa ottelussa 28. elokuuta 2021 tšekkiläistä BK Mladá Boleslavia vastaan Teissala nostettiin HIFK:n kakkosketjun oikeaan laitaan Eetu Koivistoisen ja Jere Innalan viereen, kun Olli Palola joutui pelikieltoon edellisen ottelun jälkeen. Hän teki ottelussa ensimmäisen pääsarjamaalinsa ylivoimalla. Ensimmäiset jääaikansa SM-liigassa Teissala sai runkosarjan toisella kierroksella 11. syyskuuta 2021 vieraissa Pelicansia vastaan. Hänet merkittiin HIFK:n nelosketjun oikeaan laitaan Petteri Wirtasen ja Elis Heden viereen. Teissala sai ottelussa jääaikaa 11.59 minuuttia. Liigauransa avausmaalin Teissala teki 18. helmikuuta 2022 ylivoimalla vieraissa Hämeenlinnan Pallokerhoa vastaan. Hän pelasi HIFK:n SM-liigajoukkueessa tuolla kaudella kaikkiaan 11 runkosarjaottelua tehden yhden maalin ja kaksi tehopistettä, ja viisi CHL-ottelua tehden yhden maalin. Teissala pelasi valtaosan kaudestaan kuitenkin lainalla Mestis-joukkue TUTO Hockeyssa, jonne HIFK lainasi hänet ensimmäisen kerran lokakuussa 2021. Teissala palasi Tutoon joulukuussa ja jälleen maaliskuussa 2022, jonka jälkeen hän pelasi joukkueessa kauden loppuun. Teissala pelasi Tutossa kaikkiaan 15 runkosarjaottelua tehden neljä maalia ja yhdeksän tehopistettä, ja kymmenen karsintasarjan ottelua tehden neljä maalia ja 11 tehopistettä.
Syyskuussa 2022 HIFK lainasi Teissalan alustavasti kahden ottelun ajaksi Mestis-joukkue Kiekko-Vantaaseen. Hän pelasi tämän jälkeen yhden ottelun HIFK:n U20-joukkueessa, mutta lokakuussa seura lainasi Teissalan uudestaan Kiekko-Vantaaseen. Hän pelasi siellä kaikkiaan kuusi ottelua. Marraskuussa HIFK lainasi Teissalan alustavasti kahden viikon mittaisella sopimuksella Mestis-joukkue Tutoon. Hän pelasi siellä kaikkiaan yhden ottelua. Teissala murtautui kauden edetessä myös HIFK:n SM-liigajoukkueeseen, jossa hänen varsinainen tulokaskautensa toi 36 runkosarjaottelussa kolme maalia ja 11 tehopistettä. Teissala pääsi loppukaudella lähelle lopullista läpimurtoa, kun hänen runkosarjan tehopisteistään kymmenen syntyi 15 viimeisimmän ottelun aikana. Pudotuspeleissä Teissala pelasi yhdeksän ottelua tehden kolme maalia. Hän edusti HIFK:ta kauden aikana myös Spengler Cupissa. Toukokuussa 2023 Teissala teki seuran kanssa kaksivuotisen jatkosopimuksen.
Kaudella 2023–2024 Teissalan rooli HIFK:ssa jäi odotettua pienemmäksi, ja joulukuussa 2023 HIFK ja Teissala purkivat sopimuksen yhteisymmärryksessä. Hän palasi kasvattajaseuraansa TPS:ään kevääseen 2025 ulottuvalla sopimuksella. Sopimukseen merkittiin lisäksi seuran option kolmannesta kaudesta. Jatkoaika.com-sivuston toimittaja Konsta Kiviniemen mukaan Teissala aloitti pirteästi, mutta kauden edetessä hän sortui usein menettämään kiekon vastustajan puolustajalle, mikä on kääntänyt pelin suunnan. Kiviniemen mukaan myös Teissalan tehot jäivät piippuun. Hän jäi viidessä viimeisessä runkosarja- ja yhdeksässä pudotuspeliottelussa kokonaan ilman tehopisteitä.
Marraskuussa 2024 TPS käytti Teissalan sopimuksessa olleen option ja teki vuoden mittaisen jatkosopimuksen hänen kanssaan. Joulukuussa Teissala joutui yli kuukaudeksi sivuun, kun hän loukkaantui jäätyään KooKoon Ari Gröndahlin taklaamaksi. Teissala pelasi kaudella 2024–2025 runkosarjassa lopulta 36 ottelua, mutta hän onnistui tekemään SM-liigan yhden kauden piste-ennätyksensä tehoilla 9+9=18. Runkosarjan kolmanneksi viimeisellä kierroksella Teissala taklasi KalPan Matyáš Kantneria pään seudulle. SM-liigan kurinpitodelegaatio katsoi Kantnerin olleen kiekoton pelaaja. Teissala asetettiin kolmen ottelun mittaiseen pelikieltoon ja hän oli sivussa ensimmäisen pudotuspeliottelun. Paluuottelussan, pudotuspelien ensimmäisen kierroksen toisessa ottelussa 19. maaliskuuta 2025 SaiPaa vastaan Teissala teki TPS:n 6−2-voittoon päättyneen ottelun voittomaalin ja sai kakkossyöttöpisteen joukkueen neljänteen maaliin. TPS meni ottelusarjassa 2−0-johtoon, mutta lopulta SaiPa kuitenkin eteni puolivälieriin otteluvoitoin 3−2.
Maajoukkueura.
Teissala on pelannut viisi poikien maaottelua.
Muuta.
Teissalan entisen seuran HIFK:n kotisivujen hän on pelaajaprofiilin mukaan äärettömän taitava ja juonikas hyökkääjä sekä luova pelaaja etenkin hyökkäysalueella. Esittelyn mukaan hänen kiekonkäsittelytaitonsa on huippuluokkaa ja Teissala on ketteryytensä ansiosta erittäin vaikea puolustettava.